TARYBOS SPRENDIMAS
2008 m. lapkričio 20 d.
dėl tarpinio Europos bendrijos bei jos valstybių narių ir Centrinės Afrikos ekonominės partnerystės susitarimo pasirašymo ir laikino taikymo
(2009/152/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 ir 181 straipsnius kartu su 300 straipsnio 2 dalimi pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
2002 m. birželio 12 d. Taryba įgaliojo Komisiją pradėti derybas su AKR valstybėmis dėl ekonominės partnerystės susitarimų sudarymo.
(2)
Derybos buvo baigtos ir 2007 m. gruodžio 17 d. buvo parafuotas tarpinis Europos bendrijos ir jos valstybių narių, kaip vienos šalies, ir Centrinės Afrikos, kitos šalies (kurią sudaro Kamerūnas), ekonominės partnerystės susitarimas (toliau - tarpinis EPS).
(3)
Tarpinio EPS 98 straipsnio 4 dalyje numatyta jį taikyti laikinai, kol jis įsigalios.
(4)
Tarpinis EPS turėtų būti pasirašytas Bendrijos vardu ir laikinai taikomas, kiek jis susijęs su Bendrijos kompetencija, atsižvelgiant į tai, kad jis gali būti sudarytas vėliau,
NUSPRENDĖ:
1 straipsnis
Bendrijos vardu patvirtinamas tarpinis Europos bendrijos bei jos valstybių narių, kaip vienos šalies, ir Centrinės Afrikos, kitos šalies, partnerystės susitarimo pasirašymas su sąlyga, kad dėl minėto susitarimo sudarymo bus priimtas Tarybos sprendimas.
Prie šio sprendimo pridedamas tarpinio EPS tekstas.
2 straipsnis
Tarpinio EPS 92 straipsnio 2 dalies tikslais, EPS komitetas sudaromas iš Tarybos narių ir Komisijos atstovų iš vienos pusės, ir Centrinės Afrikos Vyriausybės narių, iš kitos pusės. Komisija pateikia Tarybai pasiūlymą dėl Europos bendrijos pozicijos derybose dėl EPS komiteto darbo tvarkos taisyklių, kad Taryba priimtų sprendimą.
3 straipsnis
Tarybos pirmininkas įgaliojamas skirti asmenį (-is), kuris (-ie) bus įgaliotas (-i) Bendrijos vardu pasirašyti tarpinį EPS, jei jis bus sudarytas.
4 straipsnis
Kiek tai susiję su Bendrijos kompetencija, tarpinis EPS taikomas laikinai, kaip nustatyta jo 4 dalyje, kol bus baigtos sudarymo procedūros. Komisija turi paskelbti pranešimą, kuriame bus pateikta informacija apie laikinojo taikymo pradžios datą.
Priimta Briuselyje 2008 m. lapkričio 20 d.